### NN 103/2015 (28.9.2015.), Statut Centra za regionalne aktivnosti Programa prioritetnih akcija - Priority Actions Programme Regional Activity Centre

103 28.09.2015 Statut Centra za regionalne aktivnosti Programa prioritetnih akcija - Priority Actions Programme Regional Activity Centre

103 28.09.2015 Statut Centra za regionalne aktivnosti Programa prioritetnih akcija - Priority Actions Programme Regional Activity Centre

CENTAR ZA REGIONALNE AKTIVNOSTI PROGRAMA PRIORITETNIH AKCIJA

2019

Na temelju članka 54. Zakona o ustanovama (»Narodne novine«, br. 76/93, 29/97, 47/99, 35/08), Upravno vijeće Centra za regionalne aktivnosti Programa prioritetnih akcija – Priority Actions Programme Regional Activity Centre na sjednici održanoj 27. kolovoza 2015. godine donosi

STATUT

CENTRA ZA REGIONALNE AKTIVNOSTI PROGRAMA PRIORITETNIH AKCIJA

PRIORITY ACTIONS PROGRAMME REGIONAL ACTIVITY CENTRE

I. OPĆE ODREDBE

Članak 1.

Ovim se Statutom uređuje status, naziv, sjedište, djelatnost, uvjeti i način obavljanja djelatnosti, djelokrug i način rada, predstavljanje i zastupanje Centra za regionalne aktivnosti Programa prioritetnih akcija – Priority Actions Programme Regional Activity Centre (u daljnjem tekstu: Centar), imovina, opći akti, financijsko poslovanje, nadzor i javnost rada te druga pitanja od važnosti za obavljanje Centra.

Članak 2.

Centar je ustanova koja obavlja djelatnost u vezi s provođenjem dijela programa Mediteranskog akcijskog plana Programa Ujedinjenih naroda za okoliš, a u vezi s obvezama iz Konvencije o zaštiti morskog okoliša i obalnog područja Sredozemlja (u daljnjem tekstu: Barcelonska konvencija).

Centar obavlja stručne, organizacijske i tehničke poslove u okviru provedbe programa Mediteranskog akcijskog plana u područjima koje su odredile Ugovorne strane Barcelonske konvencije.

Centar ima svojstvo pravne osobe i upisan je u Registar Trgovačkog suda pod matičnim brojem subjekta (MBS): 060014933 i osobnim identifikacijskim brojem (OIB): 27788012253.

Članak 3.

Osnivač Centra je Republika Hrvatska pa prava i dužnosti osnivača Centra obavlja Vlada Republike Hrvatske.

Republika Hrvatska ima u odnosu na Centar prava i obveze koje su određene Zakonom o ustanovama.

Prava i obveze Centra u vezi s provođenjem odobrenog mu dijela programa Mediteranskog akcijskog plana određuju se ugovorom između osnivača Centra i Programa Ujedinjenih naroda za okoliš (u daljnjem tekstu: UNEP).

II. NAZIV I SJEDIŠTE

Članak 4.

Centar obavlja svoju djelatnost, posluje i sudjeluje u pravnom prometu pod dvojezičnim nazivom. Naziv Centra na hrvatskom jeziku je Centar za regionalne aktivnosti Programa prioritetnih akcija, a na engleskom jeziku Priority Actions Programme Regional Activity Centre.

Skraćeni naziv Centra na hrvatskom jeziku je CRA/PPA, a na engleskom jeziku je PAP/RAC.

Sjedište Centra je u Splitu, Kraj sv. Ivana 11.

O promjeni naziva i sjedišta Centra odlučuje osnivač u suglasnosti s UNEP-om.

Naziv Centra mora biti istaknut na zgradi u kojoj je njeno sjedište.

III. DJELATNOST CENTRA

Članak 5.

Djelatnost Centra obuhvaća stručne, organizacijske i tehničke poslove koji se odnose na:

– provedbu zaključaka i preporuka Ugovornih strana Barcelonske konvencije, iz programa rada Centra, koje financira UNEP putem Mediteranskog namjenskog fonda (u daljnjem tekstu: Fond),

– provedbu aktivnosti u okviru procesa upravljanja obalnim područjima, a posebno provedbe Protokola Barcelonske konvencije o integralnom upravljanju obalnim područjima Sredozemlja,

– provedbu projekata iz programa upravljanja obalnim područjima koje obuhvaća neposrednu suradnju s državnim tijelima, institucijama i stručnjacima Ugovornih strana Barcelonske konvencije,

– organizaciju međunarodnih konferencija, simpozija, seminara, znanstvenih radionica i sastanaka o zaštiti okoliša i upravljanju obalnim područjima,

– suradnju s drugim stručnim organizacijama Ujedinjenih naroda te drugim međunarodnim stručnim organizacijama, institucijama i stručnjacima u vezi s provedbom programa upravljanja obalnim područjima i provedbom projekata zaštite okoliša,

– suradnju sa stručnim organizacijama, institucijama i državnim tijelima mediteranskih zemalja u pružanju stručne i druge pomoći u zaštiti Sredozemnog mora od onečišćavanja,

– stručno osposobljavanje domaćih i međunarodnih stručnjaka u provedbi programa zaštite okoliša, planiranja i upravljanja obalnim područjima,

– prijenos međunarodnih iskustava i znanja institucijama u Republici Hrvatskoj iz područja djelatnosti Centra, a odnose se na izradu prijedloga projekata upravljanja obalnim područjima.

U okviru svoje djelatnosti Centar obavlja i stručne poslove upravljanja obalnim područjima i zaštite okoliša za naručitelja uz naknadu, ako obavljanje tih poslova ne ometa obavljanje redovnih poslova.

Djelatnost Centra ostvaruje se na osnovi plana rada definiranog projektnim dokumentima Programa prioritetnih akcija Mediteranskog akcijskog plana. Ostvarivanje programa, a s tim u vezi i djelatnost Centra, provodi se sukladno zakonima Republike Hrvatske, propisima donesenim na temelju istih, ovom Statutu i ugovoru između osnivača Centra i UNEP-a o Centru.

Djelatnost Centra ne obavlja se radi stjecanja dobiti.

Centar o svojoj djelatnosti vodi dokumentaciju i evidenciju sukladno zakonima Republike Hrvatske i propisima donesenim na temelju istih.

Članak 6.

Plan rada Centra donosi se za razdoblje određeno projektnim dokumentima Programa prioritetnih akcija Mediteranskog akcijskog plana, koje donose Ugovorne strane Barcelonske konvencije.

Članak 7.

U pravnom prometu Centar koristi pečat i žig.

Pečat je okruglog oblika, promjera 36 mm, s dvojezičnim nazivom Centra i oznakom sjedišta Centra u Splitu.

Pečatom se ovjeravaju akti Centra.

Žig je četvrtastog oblika širine 15 mm i dužine 55 mm, i u njemu je upisan puni naziv i sjedište Centra.

Žig se upotrebljava za administrativno-financijsko poslovanje Centra.

IV. IMOVINA CENTRA I ODGOVORNOST ZA OBVEZE CENTRA

Članak 8.

Imovinu Centra čine:

– sredstva za obavljanje djelatnosti Centra osigurana u državnom proračunu Republike Hrvatske temeljem ugovora između osnivača Centra i UNEP-a o Centru;

– oprema nabavljena sredstvima koja su za potrebe Centra osigurana u državnom proračunu Republike Hrvatske.

Članak 9.

Sredstva koja Centru osigurava UNEP za obavljanje redovne djelatnosti Centra, odnosno za provedbu dijela programa Mediteranskog akcijskog plana, vlasništvo su UNEP-a i ne podliježu ograničenjima u korištenju.

Oprema Centra nabavljena sredstvima UNEP-a iz stavka 1. ovoga članka u vlasništvu je UNEP-a.

Članak 10.

Imovinom Centra iz članka 8. ovog Statuta raspolaže Upravno vijeće i Ravnatelj u skladu s ovim Statutom, općim aktima Centra i zakonom.

Članak 11.

O stjecanju, opterećivanju i otuđivanju imovine Centra odlučuje:

1. ravnatelj samostalno, kada pojedinačna vrijednost imovine Centra ne prelazi iznos od 100.000,00 (sto tisuća) kuna,

2. Upravno vijeće kada pojedinačna vrijednost imovine Centra prelazi vrijednost iz točke 1. ovog članka, a manja je od 200.000,00 (dvijesto tisuća) kuna,

3. Upravno vijeće uz prethodnu pismenu suglasnost osnivača, kada pojedinačna vrijednost imovine prelazi vrijednost iz točke 2. ovog članka.

Članak 12.

Centar je samostalan u obavljanju svoje djelatnosti i poslovanju u skladu sa zakonom, propisima donesenim na temelju istih, ovim Statutom i općim aktima Centra i na način određen ugovorom između osnivača Centra i UNEP-a o Centru.

Za obveze u pravnom prometu Centar odgovara cijelom svojom imovinom. Osnivač solidarno i neograničeno odgovara za obveze Centra.

V. UPRAVLJANJE POSLOVIMA CENTRA

Članak 13.

Organi Centra su Upravno vijeće i Ravnatelj.

UPRAVNO VIJEĆE

Članak 14.

Upravno vijeće upravlja Centrom.

Članove Upravnog vijeća imenuje i razrješuje Vlada Republike Hrvatske.

Upravno vijeće ima pet članova, od kojih je jedan djelatnik Centra, a ostali su predstavnici Grada Splita, Sveučilišta u Splitu, ministarstva nadležnog za vanjske poslove i ministarstva nadležnog za zaštitu okoliša.

Članak 15.

Mandat članova Upravnog vijeća traje četiri godine.

Predsjednika Upravnog vijeća i njegovog zamjenika biraju članovi Upravnog vijeća između sebe.

Članak 16.

Upravno vijeće donosi na prijedlog Ravnatelja:

– Statut, uz suglasnost Vlade Republike Hrvatske,

– Poslovnik o radu Upravnog vijeća,

– Pravilnik o radu,

– Pravilnik o plaćama, naknadama plaće i ostalim materijalnim pravima radnika,

– Pravilnik o unutarnjem ustrojstvu,

– te druge odluke u okviru djelatnosti Centra.

Upravno vijeće odlučuje o:

– izvješću Ravnatelja o radu Centra,

– imenovanju i razrješenju Ravnatelja Centra,

– pojedinačnim pitanjima u vezi s obavljanjem djelatnosti Centra, ako ta pitanja nisu u nadležnosti drugih osoba,

– sklapanju pravnih poslova u pogledu imovine Centra iz članka 8. čija pojedinačna vrijednost prelazi iznos od 200.000,00 kn,

– pitanjima predviđenim općim aktima Centra,

– pojedinačnim pravima djelatnika u drugom stupnju, ako zakonom ili drugim propisima nije propisano da Upravno vijeće odlučuje u prvom stupnju.

Upravno vijeće razmatra:

– rezultate ostvarene u obavljanju djelatnosti Centra,

– prijedloge građana o pitanjima od interesa za rad Centra.

Upravno vijeće predlaže Vladi Republike Hrvatske:

– promjenu naziva i sjedišta Centra,

– promjenu ili proširenje djelatnosti,

– statusne promjene,

– izvješće o radu Centra.

Upravno vijeće predlaže Ravnatelju:

– mjere u cilju ostvarivanja poslovne politike Centra.

Upravno vijeće daje mišljenja Ravnatelju Centra, razmatra i odlučuje o pojedinim pitanjima u skladu sa zakonom, propisima donesenim na temelju istih, ovim Statutom i drugim općim aktima Centra.

Članak 17.

Upravno vijeće obavlja poslove iz svoje nadležnosti na sjednicama.

Upravno vijeće može pravovaljano odlučivati ako sjednici prisustvuje više od polovice ukupnog broja članova Upravnog vijeća.

Upravno vijeće odlučuje većinom glasova prisutnih članova, a kada odlučuje o Statutu, Poslovniku o radu Upravnog vijeća, imenovanju i razrješenju Ravnatelja Centra, potrebna je većina glasova ukupnog broja članova Upravnog vijeća.

Član Upravnog vijeća koji se ne suglasi s prihvaćenim zaključkom može izdvojiti svoje mišljenje.

Član Upravnog vijeća može se suzdržati od glasovanja.

Sazivanje sjednica, utvrđivanje dnevnog reda, način rada i druga pitanja u vezi s radom Upravnog vijeća utvrđuju se Poslovnikom Upravnog vijeća.

Članak 18.

U radu Upravnog vijeća po službenoj dužnosti sudjeluje Ravnatelj Centra bez prava odlučivanja.

Sjednicama Upravnog vijeća mogu biti nazočne i druge osobe koje pozove predsjednik Upravnog vijeća ili Ravnatelj Centra, ili su pozvane prema zaključku Upravnog vijeća.

Članak 19.

Predsjedniku i članu Upravnog vijeća prestaje dužnost:

– istekom mandata na koji je izabran,

– ako sam zatraži razrješenje,

– ako ne ispunjava dužnost člana odnosno predsjednika,

– ako svojim ponašanjem povrijedi ugled i dužnost koju obnaša.

Postupak za utvrđivanje prijedloga za razrješenje dužnosti pokreće predsjednik Upravnog vijeća ili njegova dva člana ili Vlada Republike Hrvatske.

Odluku o razrješenju dužnosti donosi Vlada Republike Hrvatske.

U slučaju razrješenja člana ili predsjednika Upravnog vijeća novi član imenuje se u roku od trideset dana i na vremensko razdoblje koje je preostalo u mandatu člana ili predsjednika Upravnog vijeća koji je razriješen.

Članak 20.

Upravno vijeće može imenovati povjerenstva i odbore radi rješavanja određenih pitanja iz svoje nadležnosti.

Broj članova povjerenstva i odbora te njihov djelokrug određuje se odlukom o imenovanju.

RAVNATELJ CENTRA

Članak 21.

Ravnatelj je voditelj Centra.

Ravnatelj Centra:

– organizira stručni rad i vodi poslovanje Centra,

– skrbi o provedbi dijela programa Mediteranskog akcijskog plana odobrenog od strane Ugovornih strana Barcelonske konvencije,

– skrbi o suradnji Centra i UNEP-a, o suradnji Centra s drugim stručnim organizacijama Ujedinjenih naroda te o suradnji Centra s državnim tijelima, organizacijama i institucijama u zemlji i inozemstvu,

– osniva stručna povjerenstva kao pomoćna tijela u radu Centra,

– podnosi izvješće Upravnom vijeću i državnim tijelima o radu i poslovanju Centra,

– skrbi o suradnji s Upravnim vijećem, izravno s Predsjednikom i zamjenikom Upravnog vijeća,

– odlučuje o potrebi za radom, o raspoređivanju djelatnika, zasnivanju i prestanku radnog odnosa i o pojedinačnim pravima, obvezama i odgovornostima iz radnog odnosa u skladu s općim aktima Centra,

– raspoređuje sredstva u okviru financijskog plana Centra,

– odlučuje o ulaganjima i nabavi opreme te nabavi osnovnih sredstava i ostale pokretne imovine za obavljanje djelatnosti Centra,

– odgovara za zakonitost rada Centra,

– obavlja i druge poslove određene ovim Statutom i općim aktima Centra.

U slučaju odsutnosti Ravnatelja zamjenjuje zamjenik ravnatelja. Osoba koja zamjenjuje Ravnatelja ima prava i dužnosti obavljati one poslove čije se izvršenje ne može odgađati do povratka Ravnatelja.

Članak 22.

Ravnatelj predstavlja i zastupa Centar.

Ravnatelj poduzima sve pravne radnje u ime i za račun Centra, zastupa Centar u svim postupcima pred sudovima, upravnim i drugim državnim tijelima te pravnim osobama s javnim ovlastima.

Ravnatelj Centra ima ovlaštenja u pravnom prometu u sklopu djelatnosti upisanih u sudski registar, u skladu s odredbama Statuta.

Članak 23.

Ravnatelj Centra može dati punomoć u granicama svoje ovlasti drugoj osobi, da zastupa Centar u pravnom prometu, sukladno odredbama zakona kojim se uređuju obvezni odnosi.

Sadržaj i trajanje punomoći određuje Ravnatelj pri njezinom izdavanju.

Ravnatelj izvještava Upravno vijeće o izdanim punomoćima, a izdavanje opće punomoći upisuje se u sudski registar.

Članak 24.

Za Ravnatelja Centra može biti imenovana osoba koja, pored općih uvjeta utvrđenih zakonom ispunjava i slijedeće uvjete:

– državljanin je Republike Hrvatske,

– ima visoku stručnu spremu iz prirodnih, biotehničkih, društvenih ili humanističkih znanosti,

– istaknuti je stručni djelatnik u području upravljanja obalnim područjima s najmanje 10 godina radnog iskustva u tom području,

– ima najmanje 5 godina iskustva na području međunarodne suradnje i provedbe međunarodnih projekata,

– posjeduje aktivno znanje najmanje dva strana jezika koji se koriste u provedbi programa Mediteranskog akcijskog plana.

Ravnatelj Centra imenuje se na vrijeme od četiri godine.

Ista osoba može ponovno biti imenovana Ravnateljem.

Ravnatelj se bira temeljem javnog natječaja kojeg raspisuje Upravno vijeće.

Ravnatelja imenuje i razrješava Upravno vijeće uz suglasnost Vlade RH, u dogovoru s UNEP-ovim Mediteranskim akcijskim planom.

Članak 25.

Natječaj za imenovanje Ravnatelja Upravno vijeće raspisuje u javnom glasilu i u »Narodnim novinama«.

Natječaj za imenovanje Ravnatelja raspisuje se najkasnije tri mjeseca prije isteka vremena na koje je Ravnatelj imenovan.

U natječaju se objavljuju uvjeti koje mora ispunjavati kandidat, vrijeme na koje se imenuje, rok za podnošenje prijava te rok za obavijest o izboru.

Rok za podnošenje prijava ne može biti kraći od petnaest dana od dana objave u »Narodnim novinama« i u javnom glasilu.

Upravno vijeće obavještava sve prijavljene kandidate o rezultatima natječaja u roku od četrdeset i pet dana od dana isteka roka za podnošenje prijave.

Svaki sudionik natječaja ima pravo uvida u natječajni materijal.

Osoba koja je podnijela prijavu na natječaj može tužbom nadležnom sudu u roku od 15 dana od primitka obavijesti o imenovanju, pobijati odluku o imenovanju Ravnatelja zbog bitne povrede postupka ili zbog toga što izabrani kandidat ne ispunjava uvjete koji su bili objavljeni u natječaju.

Članak 26.

Ako osoba imenovana za Ravnatelja ima s Centrom ugovor o radu na neodređeno vrijeme, na njegov će zahtjev ugovor o radu mirovati do prestanka mandata.

Osoba iz stavka 1. ovog članka ima se pravo vratiti na rad na radno mjestu u Centru na kojem je prethodno radila, ako se na te poslove vrati u roku od 30 dana od dana prestanka obavljanja poslova Ravnatelja.

Osobu imenovanu za Ravnatelja, do povratka na poslove za koje joj ugovor o radu miruje, zamjenjuje osoba u radnom odnosu koji se zasniva na određeno radno vrijeme.

Članak 27.

U slučaju razrješenja Ravnatelja, Upravno vijeće je dužno raspisati natječaj za imenovanje Ravnatelja u roku od 30 dana od dana imenovanja vršitelja dužnosti Ravnatelja.

Vršitelja dužnosti ravnatelja imenuje i razrješava Upravno vijeće, u dogovoru s UNEP-ovim Mediteranskim akcijskim planom i uz suglasnost Vlade RH.

Protiv odluke o razrješenju Ravnatelj ima pravo tužbom tražiti sudsku zaštitu prava, zbog bitnih povreda postupka ili ako smatra da nisu postojali razlozi za razrješenje. Tužba se podnosi nadležnom sudu u roku od 30 dana od primitka odluke o razrješenju.

VI. FINANCIJSKO POSLOVANJE CENTRA

Članak 28.

Financijsko poslovanje Centra obavlja se na način propisan zakonom i drugim propisima donesenim na temelju istih, ovim Statutom, općim aktima Centra te u skladu s financijskim propisima UNEP-a.

Članak 29.

Centar ostvaruje prihode:

– iz državnog proračuna Republike Hrvatske temeljem ugovora između osnivača i UNEP-a o Centru,

– iz Fonda,

– obavljanjem poslova sukladno članku 5. stavku 2. ovog Statuta

– te iz drugih izvora u skladu sa zakonom i posebnim propisima.

Članak 30.

Ako Centar u obavljanju svoje djelatnosti ostvari dobit, ta se dobit upotrebljava isključivo za obavljanje i razvoj djelatnosti Centra, sukladno zakonu i ovom Statutu.

Članak 31.

Vođenje računovodstvenog i knjigovodstvenog poslovanja, evidencija financijskog poslovanja i sredstava Centra, obavlja se u skladu sa zakonom te u skladu s financijskim propisima UNEP-a kada se radi o sredstvima koja osigurava UNEP.

Članak 32.

Naredbodavac za izvršenje godišnjeg proračuna i svih drugih financijskih sredstava je Ravnatelj Centra.

Računovodstvenu i knjigovodstvenu dokumentaciju, sukladno ovlaštenju, potpisuje djelatnik ovlašten od Ravnatelja za obavljanje računovodstvenih poslova.

Članak 33.

Financijska sredstva za obavljanje stručnih, organizacijskih i tekućih poslova koji se odnose na provedbu zaključaka i preporuka Ugovornih strana Barcelonske konvencije odnosno na obavljanje djelatnosti prema programu Mediteranskog akcijskog plana, osiguravaju Ugovorne strane Barcelonske konvencije kao posebna sredstva Centra, iz Fonda.

Financijska sredstva koja se odnose na rad Centra i suradnju s međunarodnim organizacijama i institucijama Ujedinjenih naroda i međunarodnim agencijama, posebna su sredstva Centra koja se koriste za obavljanje poslova prema programu Mediteranskog akcijskog plana.

Financijska sredstva za održavanje hladnog pogona Centra osiguravaju se u državnom proračunu Republike Hrvatske, a na temelju ugovora između osnivača Centra i UNEP-a.

Iznos sredstava iz stavka 3. ovog članka odredit će se za svako proračunsko razdoblje posebno.

Članak 34.

Za obavljanje drugih poslova zaštite okoliša, prijenos znanja i iskustava u korištenju suvremenih tehnoloških dostignuća, a na zahtjev ministarstava, državnih upravnih organizacija ili institucija, financijska sredstva se osiguravaju na temelju posebnog ugovora.

Sredstva za izvršenje poslova zaštite okoliša za potrebe drugih pravnih osoba, organizacija ili institucija osiguravaju se neposrednim ugovaranjem.

VII. OPĆI AKTI CENTRA

Članak 35.

Opći akti Centra su Statut, pravilnici i drugi akti koje donese Upravno vijeće Centra.

Centar ima sljedeće akte:

– Statut,

– Poslovnik o radu Upravnog vijeća,

– Pravilnik o unutarnjem ustrojstvu

– Pravilnik o radu,

– Pravilnik o plaćama, naknadama plaće i ostalim materijalnim pravima radnika,

– druge opće akte koji se donose sukladno zakonu i ovom Statutu.

Opće akte iz stavka 2. ovog članka donosi Upravno vijeće Centra.

Izmjene i dopune općih akata donose se na način i po postupku za njihovo donošenje.

Članak 36.

Inicijativu za izmjene i dopune Statuta ili drugih općih akata mogu dati tri člana Upravnog vijeća ili Ravnatelj.

Inicijativa iz stavka 1. ovoga članka upućuje se Upravnom vijeću. Ako Upravno vijeće inicijativu prihvati, određuje rok za izradu nacrta izmjena i dopuna Statuta ili drugih općih akata i način rada.

Članak 37.

Opći akti Centra objavljuju se na oglasnoj ploči, a Statut i u »Narodnim novinama«.

Opći akti, osim Statuta, stupaju na snagu osmog dana od dana objave na oglasnoj ploči Centra.

VIII. JAVNOST RADA

Članak 38.

Rad Centra je javan.

O javnosti rada skrbi Ravnatelj.

Centar može davati informacije o svojem djelovanju radi obavještavanja javnosti.

Informacije i podatke o obavljanju djelatnosti Centra sredstvima javnog priopćavanja ili drugim pravnim osobama može dati samo Ravnatelj, ili od strane Ravnatelja ovlaštena osoba.

IX. POSLOVNA TAJNA

Članak 39.

Poslovnom tajnom smatraju se dokumenti i podaci čije bi priopćavanje ili davanje na uvid neovlaštenim osobama bilo protivno poslovanju Centra ili štetilo njegovom poslovnom ugledu, odnosno interesu ili ugledu zaposlenih radnika ili osnivača Centra.

Članak 40.

Poslovnom tajnom smatraju se:

– dokumenti i podaci koje ravnatelj proglasi poslovnom tajnom,

– podaci koje nadležno tijelo državne vlasti kao povjerljive priopći Centru,

– mjere i način postupanja u slučaju nastanka izvanrednih okolnosti,

– plan fizičko-tehničkog osiguranja objekta i imovine Centra,

– drugi dokumenti i podaci čije bi priopćavanje neovlaštenoj osobi bilo protivno interesima Centra, njenog osnivača te drugim tijelima državne vlasti.

Dokumente i podatke koji predstavljaju poslovnu tajnu drugim osobama mogu priopćiti samo Ravnatelj ili od strane Ravnatelja ovlaštena osoba.

Članak 41.

Povreda dužnosti čuvanja poslovne tajne predstavlja težu povredu radne obveze.

O čuvanju poslovne tajne neposredno skrbi Ravnatelj.

Obveza čuvanja poslovne tajne ostaje i nakon prestanka rada u Centru.

Članak 42.

Podaci i dokumenti koji se smatraju poslovnom tajnom mogu se dostaviti i dati na uvid ovlaštenim tijelima državne uprave ili osobama kojima ovlaštenje proizlazi iz dužnosti koju obavljaju.

X. NADZOR

Članak 43.

Nadzor nad radom Centra provodi ministarstvo nadležno za zaštitu okoliša.

Upravno vijeće Centra dužno je podnijeti godišnje izvješće o radu Centra Vladi Republike Hrvatske.

Članak 44.

Nadzor nad financijskim radom i poslovanjem Centra obavlja ovlašteno tijelo državne uprave kada se radi o sredstvima i namjeni sredstava koja se osiguravaju u državnom proračunu Republike Hrvatske.

Članak 45.

Nadzor nad financijskim poslovanjem Centra u vezi s ostvarivanjem Programa prioritetnih akcija Mediteranskog akcijskog plana za čiju provedbu se koriste sredstva iz Fonda, provodi revizorska institucija koju ovlasti UNEP.

XI. PRIJELAZNE I ZAVRŠNE ODREDBE

Članak 46.

Za tumačenje ovoga Statuta ovlašteno je Upravno vijeće.

Članak 47.

Stupanjem na snagu ovoga Statuta prestaje važiti Statut Centra za regionalne aktivnosti Programa prioritetnih akcija Mediteranskog akcijskog plana od 20. studenog 2000. godine.

Članak 48.

Ovaj Statut stupa na snagu, nakon pribavljene suglasnosti Vlade Republike Hrvatske, osmog dana od dana objave u »Narodnim novinama«.

Split, 27. kolovoza 2015.

Predsjednica Upravnog vijeća
mr. sc. Marija Šćulac Domac, v. r.